A BIZOTTSÁG 434/2008/EK RENDELETE
(2008. május 20.)
egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Cordero de Navarra vagy Nafarroako Arkumea [OFJ])
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendeletre (1) és különösen annak 7. cikke (5) bekezdésére,
mivel:
(1)
Az 510/2006/EK rendelet 6. cikkének (2) bekezdésével összhangban és 17. cikkének (2) bekezdése alapján a Bizottság az Európai Unió Hivatalos Lapjában közzétette (2) Spanyolország kérelmét a „Cordero de Navarra” vagy „Nafarroako Arkumea” elnevezés bejegyzésére.
(2)
Franciaország az 510/2006/EK rendelet 7. cikke (3) bekezdésének c) pontja szerinti kifogással élt a bejegyzés ellen. Kifogásában Franciaország különösen azt nehezményezte, hogy a „Cordero de Navarra” vagy „Nafarroako Arkumea” elnevezés bejegyzése olyan termékek kárára történne, amelyek jogszerűen vannak piaci forgalomban, és amelyek oltalom alatt álló földrajzi jelzésének bejegyzése - „Agneau de lait des Pyrénées” elnevezés alatt - 2000 óta elbírálás alatt áll a nemzeti hatóságoknál. A bejegyzési kérelemben megnevezett földrajzi terület magában foglalja a történelmi Alsó-Navarrát, amely „francia Navarra” néven is ismert.
(3)
2007. május 22-i levelében a Bizottság felszólította az érdekelt feleket a megfelelő egyeztetések lefolytatására.
(4)
Mivel Spanyolország és Franciaország között nem jött létre megállapodás hat hónapon belül, a Bizottságnak határozatot kell hoznia az 510/2006/EK rendelet 15. cikkének (2) bekezdésében megállapított eljárással összhangban. A Franciaország által beterjesztett bizonyítékok ismeretében a Bizottság nem vonhatja le azt a következtetést, hogy a „Cordero de Navarra” vagy „Nafarroaka Arkumea” elnevezés bejegyzése sértheti az „Agneau de lait des Pyrénées” terméket előállítók jogait. A kifogásból ugyanis nem lehet arra következtetni, hogy a történelmi Alsó-Navarra térségében megtermelt bárányt a „Navarra” kifejezés használatával hozzák forgalomba.
(5)
A fentiekre való figyelemmel indokolt a „Cordero de Navarra” vagy „Nafarroako Arkumea” elnevezést az 510/2006/EK rendelet 7. cikkének (4) bekezdésével összhangban bejegyezni.
(6)
Az e rendeletben foglalt intézkedések összhangban vannak az oltalom alatt álló földrajzi jelzésekkel és az oltalom alatt álló eredetmegjelölésekkel foglalkozó állandó bizottság véleményével,
ELFOGADTA EZT A RENDELETET:
1. cikk
Az e rendelet mellékletében szereplő elnevezés bejegyzésre kerül.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. május 20-án.